ZHODNOTENIE REALIZÁCIE PROJEKTU

Environmentálna výchova zameraná na prispôsobovanie sa klimatickým zmenám

na ZŠ Ulica Vajanského v Lučenci

Číslo Projektu: ACC03070

Programová oblasť: Prispôsobovanie sa zmene klímy – prevencia pred povodňami a suchom

Cieľ Projektu: Zvýšenie povedomia a vzdelania v oblasti prispôsobenia sa zmene klímy

S prípravou realizovania projektu sme začali počas zimných mesiacov v roku 2014 a 2015.

1. Zorganizovanie konferencie v mesiaci november 2014 v priestoroch školskej telocvične za účasti všetkých žiakov a zamestnancov školy, na ktorej sme informovali o zameraní Projektu, význame a jeho realizovaní.

Oblasti realizácie:

* Výsadba arboréta (stromčeky vyššieho vzrastu).
* Zachytávanie dažďovej vody do nádob napojených na odpadové rúry.
* Vybudovanie dažďového a okrasného jazierka.
* Vybudovanie vegetačnej strechy.
* Zorganizovanie medzinárodnej konferencie za účasti družobných škôl z Maďarska a Česka a škôl v  z okresu Lučenec.

1. Počas celého školského roka sa žiaci zoznamovali s jednotlivými aktivitami, ich význame v rámci vyučovacieho procesu na predmetoch prírodoveda, biológia, fyzika, chémia, geografia, pracovné vyučovanie, svet práce a technika.
2. V mesiaci  marec 2015 sme uskutočnili výsadbu stromčekov za účasti  rodičov, žiakov a zamestnancov školy. Všetky stromčeky sa prijali a vytvárajú príjemné prostredie pre žiakov najmä v letných mesiacoch.
3. V marci a v  apríli 2015 sme namontovali na odpadové rúry nádoby, do ktorých sa zachytáva dažďová voda. Táto slúži na polievanie stromčekov, kríkov a ostaných rastlín v exteriéri a interiéri školy.
4. V apríli 2015 na Deň Zeme sme zorganizovali medzinárodnú konferenciu so zameraním na zmenu klímy a potrebe prevencií proti suchu i povodniam. V kine Apollo sa k prítomným žiakom, učiteľom i hosťom z Česka a Maďarska prihovoril viceprimátor mesta Lučenec, zástupcovia Úrady vlády SR z Bratislavy, zástupkyňa veľvyslanectva Nórska, akademik prof. Juraj Hraško, docent Branko Slobodník z Fakulty ekológie a environmentalistiky Technickej univerzity vo Zvolene, RNDr. Peter Šťastný z Hydrologického ústavu z Bratislavy a Dr. Darina Výbohová -  námestníčka riaditeľky MPC z Bratislavy.

Po príchode účastníkov konferencie do areálu školy všetci žiaci vytvorili živý obraz symbolizujúci dažďové kvapky.

Ďalej nasledovalo slávnostné otvorenie arboréta a dažďového i okrasného jazierka.

1. V mesiaci jún a júl 2015 sme sa venovali príprave vybudovania vegetačnej strechy. Do školy sme pozvali niekoľko firiem, ktoré sme informovali o zámere vybudovať spomínanú vegetačnú strechu na časť budovy školy a na strechu hmyzieho hotela. Pôvodne spomínaná vegetačná strecha sa mala nainštalovať na pergolu. Tú však statik v uvedených priestoroch neodporúčal. Po vyhlásení súťaže v mesiaci august sa ,bohužiaľ, nikto neprihlásil. Začiatkom septembra sme telefonicky informovali o danom stave aj zamestnanca Úrady vlády, keďže Projekt mal končiť 30. septembra 2015. Po radostnej správe, že projekt sa automaticky predĺži na ďalšie obdobie a nie je potrebné písomne žiadať o jeho predĺženie, pokračovali sme na príprave ďalšej súťaže.
2. V septembri a októbri 2015 sme uskutočnili opätovne súťaž na zrealizovanie vegetačnej strechy. Po úspešnom výbere sme v novembri dokončili aj plánovanú vegetačnú strechu.
3. V decembri sme dostali z kancelárie Úradu vlády SR oznámenie, aby sme do 25. januára 2016 odoslali správu o zrealizovaní Projektu. Keďže ekonómka školy v januári odišla na predčasnú materskú dovolenku (rizikové tehotenstvo), správa bola vypracovaná do stanoveného termínu bez finančného zhodnotenia, ale písomnou žiadosťou, že finančné zhodnotenie sa doplní  čo najskôr. Po jej odoslaní sme boli šokovaní oznamom Úradu vlády SR, že sme Projekt mali už ukončiť v septembri 2015 a informácia pracovníka Úradu vlády SR o predĺžení projektu bola mylná.
4. Z toho dôvodu sme museli vracať finančné prostriedky použité na výstavbu vegetačnej strechy.
5. Aj keď nás pri realizovaní uvedeného Projektu postihli nepríjemné situácie, z výchovného - vzdelávacieho hľadiska pre žiakov školy i širokú verejnosť mal a má Projekt nesmierny význam.

Žiaci, zamestnanci školy, rodičia i široká verejnosť si zvýšili povedomie a vzdelanie v oblasti prispôsobovania sa klímy, ktorá nám z roka na rok robí väčšie problémy. Uvedomili sme si, že skúsenosti našich predkov sú aktuálne aj v tejto dobe, dobe, kedy vedecko-technický rozvoj zaznamenal obrovské napredovanie. Životné prostredie si však vyžaduje veľmi citlivý prístup a určite k tomu prispejú aj oblasti, ktorým sa venovala naša škola v spomínanom Projekte. Teda:

* Potreba výsadby nových stromov, ktoré zachytávajú vlahu a vytvárajú príjemné prostredie v čase letných horúčav.
* Zachytávania dažďovej vody z odkvapových rúr do príslušných nádob a jej následné využívanie na polievanie.
* Budovanie dažďových záhrad, dažďových jazierok, ktoré zachytávajú dažďovú vodu. Tá sa postupne vyparuje, osviežuje ovzdušie a slúži aj na polievanie v čase dlhodobého sucha.
* Využívanie vegetačných striech, ktoré v lete zmierňujú horúčavu a v zime zachytávajú chlad.
* Vybudované objekty slúžia aj v súčasnosti svojmu účelu a sú trvalou didaktickou pomôckou pri výchove ďalších generácií na uvedomovanie si možností zmiernenia vplyvu klímy na životné prostredie, teda na život každého jedinca, obyvateľa planéty Zem.

Naša základná škola sa mimoriadne venuje environmentálnej výchove nie jedno desaťročie. Niekoľkokrát získala medzinárodný certifikát Zelená škola, pred rokom ďalší certifikát UKÁŽKOVÁ PRÍRODNÁ ZÁHRADA. Starostlivosť o prírodu musí byť v popredí celej spoločnosti, o to viac v škole, ktorá pripravuje mladú generáciu na život v modernej spoločnosti, no ovplyvnenej zmenou klímy. Na ňu sa musí človek pripraviť a naučiť ako žiť v prostredí s novými podmienkami a najmä ako žiť s prírodou vo vzájomnej harmónii.

V Lučenci 13. 11. 2017

Vypracovala: Mgr. Ľudmila Lacová